- Hindi News
- National
- 15 साल में नहीं बिछी 200 मीटर पाइप लाइन पानी भी नहीं मिला, खुदाई से सड़क भी बर्बाद
15 साल में नहीं बिछी 200 मीटर पाइप लाइन पानी भी नहीं मिला, खुदाई से सड़क भी बर्बाद
राज्य बनने के बाद नगर निगम ने राजधानी के जिन इलाकों में पानी पहुंचाने की कवायद शुरू की, वह 15 साल बीतने के बाद भी गर्मी में पानी का संकट झेल रहे हैं। भास्कर की पड़ताल में पता चला कि शहर के कुछ इलाके ऐसे हैं, जहां डेढ़ दशक में भी पानी इसलिए नहीं पहुंचा क्योंकि महज 200 मीटर पाइपलाइन नहीं बिछाई जा सकी है। ज्योति नगर के पिछले हिस्से में महज 200 मीटर पाइप के लिए लोग 15 साल से निगम के चक्कर लगा रहे हैं। महामाया वार्ड के ढीमरपारा, सोनकरपारा व लोहारपारा में केवल 500 मीटर पाइपलाइन नहीं होने से लोगों को दो साल से पानी नहीं मिल रहा है। राजधानी के डेढ़ दर्जन से ज्यादा मोहल्लों और बस्तियों में इस वजह से मार्च के शुरू से ही हालात बिगड़ रहे हैं। इनमें से कुछ जगह नगर निगम ने पाइप बिछाने का काम टेंडर में अटका रखा है, तो कुछ में ठेकेदार ही काम अधूरा छोड़कर चले गए हैं।
शहीद मनमोहन सिंह बख्शी वार्ड के ज्योति नगर में डेढ़ दशक पहले पाइपलाइन बिछाई गई थी। आबादी बढ़ती गई लेकिन निगम ने लाइन आगे नहीं बढ़ाई। दो साल से लगातार दबाव के बाद वहां पाइपलाइन बिछाने के लिए भी टेंडर हुआ, लेकिन ठेकेदार ने काम ही शुरू नहीं किया है। हालात ये हैं कि पारेश्वर बाघ के निवास के पीछे के हिस्से में लगभग 200 मीटर की पाइपलाइन के लिए यहां के लोग पिछले डेढ़ दशक से जनप्रतिनिधियों और अफसरों के चक्कर लगा रहे हैं। इसी वार्ड में तालाबपार शिव मंदिर के पास कृष्णा नगर में भी अधूरी लाइनों की वजह से एक-दो घरों में ही नल लग पाए हैं।
अफसर को प्लांट में भेजा
कृषि मंत्री बृजमोहन अग्रवाल की फटकार के बाद गुरुवार को जल विभाग के ईई एके माल्वे को फिल्टर प्लांट में तैनात कर दिया गया है। निगम कमिश्नर ने शुक्रवार को एक आदेश जारी कर माल्वे को फिल्टर प्लांट में बतौर ईई पदस्थ कर दिया। साथ ही आदेश में यह भी लिखा गया है कि माल्वे रात में प्लांट के ही गेस्ट हाउस में रुकेंगे। अपनी तरह के इस अनोखे आदेश की निगम में जमकर चर्चा है। वजह ये भी है कि अफसर दुर्ग से अप-डाउन करते रहे हैं और इसे भी फिल्टर प्लांट में बदइंतजामी की वजह बताया जाता रहा है।
बड़ी टंकी का फायदा नहीं
कुशालपुर पानी टंकी 20 लाख लीटर क्षमता की है। 17 किमी पाइप लाइन भी बिछ गई है लेकिन अब तक केवल सात किमी पाइप लाइन की टेस्टिंग हो पाई है। इस वजह से इस टंकी से पानी की सप्लाई नहीं की जा रही है।
पाइप फंसे राजनीति में
17 टंकियों को नई पाइपलाइन से जोड़ने की करीब आठ साल पुरानी योजना अब तक पूरी नहीं हो पाई है। करीब दो लाख लोगों को पानी पहुंचाने के लिए 129 किमी की पाइपलाइन बिछाई जानी है। निगम व शासन की राजनीति से टेंडर पर ही खींचतान खत्म नहीं हुई है। किसी तरह पाइप बिछाने के लिए जोनवार टेंडर पर छह माह पहले सहमति बनी, दो बार टेंडर भी हुए लेकिन प्रक्रिया राजनीति में उलझी है। राजनीति भी बिलकुल साफ है। निगम में कांग्रेस का महापौर है लेकिन वहां का सरकारी अमला भाजपा शासित शासन के इशारे पर काम कर रहा है।
50 हजार को पानी नहीं
सुंदरनगर के कुछ मोहल्लों में ठेकेदारों ने ही पाइप लाइन बिछाने से मना कर दिया है। इस वजह से निगम फिर से प्रस्ताव तैयार कर रहा है। पार्षद राजेश ठाकुर के अनुसार तीन बस्तियों के 50 हजार लोग गर्मी के दिनों में पूरी तरह टैंकर के भरोसे हो जाते हैं। लोहारपारा को ईदगाहभाठा टंकी से जोड़ने की योजना है। ठेकेदार ने पाइप लाइन बिछाने से मना कर दिया, इसलिए अब निगम फिर से नया प्रस्ताव तैयार करेगा।
ठेका हो गया, पाइप नहीं बिछे
कुशालपुर पानी टंकी से सुंदरनगर वार्ड के कुछ हिस्से को भी पानी दिया जाना है। यहां 22 किमी पाइप लाइन बिछानी थी। पार्षद मृत्युंजय दुबे के अनुसार इसका ठेका राजनीतिक बैकग्राउंड वाली एक फर्म को साढ़े चार करोड़ रुपए में दिया गया था। इसे लेकर पीएचई को शिकायत हुई थी। ठेके का समय पूरा हो गया और पाइप लाइन ही नहीं बिछाई गई। करीब 4 हजार लोगों को इस बार भी गर्मी में पानी के लिए परेशान होना पड़ेगा। शिकायत के बाद न तो कार्रवाई हुई न ही जांच।
एक तो प्यासे, चलना भी मुश्किल
आउटर के संत रविदास वार्ड में अटारी और चंदीनीडीह जैसी बड़ी बस्तियों तक अब भी पाइपलाइन नहीं पहुंचाई जा सकी है। तात्यापारा वार्ड के बजरंग नगर में आधे हिस्से में लाइन नहीं पहुंची है, जबकि यहां भागीरथी नल-जल योजना लागू थी। सुंदरनगर वार्ड के अमरपुरी और भीमनगर में भी इस बार गर्मियों में पानी नहीं दिया जा सकेगा। डेढ़ साल से कुशालपुर टंकी से बिछाई जा रही 22 किमी पाइप लाइन में अब तक 15 किमी ही बिछी हैं और इसमें भी केवल 7 किमी की टेस्टिंग ही हो पाई है। इन कॉलोनियों में पाइपलाइन बिछाने के लिए सड़क में गड्ढे खोदे गए थे। दो माह तक गड्ढे खुले रहे, पाइप नहीं बिछा तो उन्हें वैसे ही पाट दिया गया। नतीजा, लोगों को पानी भी नहीं मिला और अब सड़क पर चलना मुश्किल हो गया है।
सुंदरनगर वार्ड के अमरपुरी-भीमनगर कॉलोनी में गड्ढे खोदकर बिना पाइप लाइन बिछाए पाट दिए।
पानी देने की कवायद में 15 साल बीते, यह गर्मी भी पानी के लिए तरसाएगी
राहत अगली गर्मी तक : मेयर
पाइप लाइन का टेंडर अब जाकर किया है, कुछ वार्डों में काम शुरू भी हुआ है। लेकिन तय है कि अगली गर्मी तक ही लोगों को राहत मिल पाएगी। प्रमोद दुबे, महापौर रायपुर
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva bho_Deva hin_Deva mag_Deva hin_Deva